TSR ดึง “สยาม  อุฬารวงศ์” นั่ง MD ลุยขับเคลื่อนธุรกิจ มุ่งปั๊มรายได้ปีนี้โต 10%
TSR แต่งตั้ง “สยาม  อุฬารวงศ์” ดำรงตำแหน่งกรรมการผู้จัดการ (MD) มีผลตั้งแต่ 31 ม.ค.65 พร้อมเดินหน้าขับเคลื่อนธุรกิจ มุ่งปั้มรายได้ปี 65 โต 10%
TSR แต่งตั้ง “สยาม  อุฬารวงศ์” นั่งเก้าอี้ MD มีผลตั้งแต่ 31 ม.ค.65 พร้อมเดินหน้าขับเคลื่อนธุรกิจ มุ่งปั๊มรายได้ปี 65 โต 10%
4 ก.พ. 2565

บริษัท เธียรสุรัตน์ จำกัด (มหาชน) หรือ TSR ระบุว่า บริษัทฯ ดำเนินการรับโครงสร้างผู้บริหารใหม่ โดยแต่งตั้งนายสยาม อุฬารวงศ์ ดำรงตำแหน่งกรรมการผู้จัดการ (MD) มีผลตั้งแต่วันที่ 31 มกราคม 2565 เป็นต้นไป
ทั้งนี้นายสยาม อุฬารวงศ์ มีประสบการณ์ทำงานในธุรกิจสินเชื่อ ด้านการพัฒนาธุรกิจ และด้านการตลาด ซึ่งสอดคล้องกับแนวทางการดำเนินธุรกิจของบริษัทที่มุ่งเน้นการขายและการให้สินเชื่อ โดยได้ร่วมงานกับบริษัทตั้งแต่ปี 2560 และตลอดระยะเวลาที่ผ่านมาได้สร้างผลงานไว้มากมาย เป็นกำลังหลักสำคัญในการพัฒนาธุรกิจและขับเคลื่อนกลุ่มบริษัทให้เติบโต โดยนายสยาม อุฬารวงศ์ ดำรงตำแหน่งกรรมการผู้จัดการ บริษัท เธียรสุรัตน์ ลีสซิ่ง จำกัด ซึ่งเป็นบริษัทในเครือ และยังเคยดำรงตำแหน่ง กรรมการผู้จัดการ บริษัท เอสจี แคปปิตอล จำกัด บริษัทในเครือซิงเกอร์
โดยนายสยาม อุฬารวงศ์ ได้กำหนดกลยุทธ์ในการบริหารงานโดยการพัฒนาธุรกิจหลักให้มีการเติบโตอย่างต่อเนื่อง มุ่งเน้นการเติบโตในสินค้าที่บริษัทมีความชำนาญ โดยยังคงให้ความสำคัญกับสินค้าหลักในการเป็นผู้เชี่ยวชาญด้านน้ำสะอาด (Water solutions expert) ทั้งการผลิตและจำหน่ายเครื่องกรองน้ำดื่มและเครื่องกรองน้ำใช้ (Watermate) รวมถึงการจำหน่ายเครื่องทำน้ำแข็ง ธุรกิจ OEM และธุรกิจเช่าซื้อ การขยายช่องทางการขายใหม่ในรูปแบบตัวแทนและธุรกิจ online พร้อมทั้งสร้างและพัฒนาทีมขายให้แข็งแกร่งในทุกช่องทาง การเพิ่มบุคลากรทีมขายตรง
พร้อมทั้งเน้นการรักษาฐานลูกค้าเดิมและสร้างยอดขายจากกลุ่มลูกค้าเดิมโดยใช้ระบบ CRM รวมถึงพัฒนาการให้บริการหลังการขายให้ดียิ่งขึ้น อีกทั้งการทำงานเชิงรุกเพื่อขยายสู่ฐานลูกค้ากลุ่มใหม่ ตลอดจนปรับปรุงรูปแบบการบริหารงานในองค์กรให้กระชับและคล่องตัวเพื่อเพิ่มประสิทธิภาพในการบริหารจัดการ
สำหรับทิศทางธุรกิจในปี 2565 บริษัทตั้งเป้าหมายการเติบโตจากปีที่ผ่านมา 10% โดยจะเน้นกลยุทธ์การเพิ่มรายได้จากกลุ่มลูกค้าเดิม Recurring Income ให้มีสัดส่วนเพิ่มขึ้นเพื่อช่วยผลักดันการเติบโตให้ยั่งยืน และมุ่งเน้นการตลาดเชิงรุก ด้วยการพัฒนาทีมขายให้แข็งแกร่งในทุกช่องทางและการเพิ่มบุคลากรทีมขายตรง